**1. Кредит**

По своята икономическа същност *кредитът представлява форма на възвратно движение на стойността, при което или се предоставят пари за временно ползване, или се извършва покупко - продажба на стоки чрез отсрочване на плащането*.

Кредитът като икономическа категория е възникнал в древността – още в недрата на натуралната размяна. Неговият първообраз са обикновените сделки по покупко - продажбата на стоки. За разлика обаче от обикновената стокова покупко-продажба, кредитът има твърде съществени особености, които обуславят неговата специфична природа.

При обикновената покупко - продажба на стоки е характерно следното:

1. Факторът „време” играе мимолетна роля – покупката и продажбата се извършват в един и същ момент;
2. Еквивалентността на сделката е гарантирана по естествен начин, стига продавачът и купувачът да са съгласни да я извършат, считайки я за оправдана.
3. Доверието между продавача и купувача не е от решаващо значение. То може да липсва и въпреки това покупко-продажбата да се осъществи.

Обратно, кредитната сделка има следните особености:

1. *Движението на стойността се разкъсва във времето* – кредитното отчуждаване на стойността не съвпада с момента на издължаването, т.е. на обратното връщане на стойността; факторът „време” има първостепенно значение;
2. Поради разкъсване на кредитния процес във времето възниква проблем във връзка с *осигуряване на еквивалентността при сделката*. Движейки се във формата на кредит, стойността трябва да бъде съхранена както за кредитора, така и за длъжника;
3. Опасността от нарушаване на еквивалентността при възвратното движение на стойността извежда на преден план проблемът с *доверието* между двете страни на сделката. При липса на икономическо доверие кредитната сделка е практически немислима;
4. Движейки се под формата на кредит, стойността не само трябва да се съхрани при своето възвратно движение, но и *да нарасне под формата на лихва*.

Кредитът се осъществява в две *основни форми* – стоков кредит и банков кредит.

По своята същност *стоковият кредит*, наричан още фирмен или търговски, представлява покупко-продажба на стоки чрез отсрочване на плащането (кредит на изплащане). Той се нарича така, защото обектът на сделката е в стокова форма, а субектите са някакви фирми-производители или търговци. Това е най-старата форма на кредита, съществуваща и до днес.

Същността на *паричния кредит*, наричан още банков, се изразява във това, че сеизвършва възвратно движение на стойността, при което се предоставят пари за временно ползване. Нарича се така, защото обектът на кредитната сделка е в парична форма, а някои от субектите – било то кредитора, било длъжника или двамата едновременно – са банки. Това е най-широко разпространената форма на кредита в съвременните условия.

**Ключови думи и понятия**

1. Kредит
2. Стоков кредит
3. Банков кредит
4. Лихва
5. Лихвен процент
6. Лихва по кредитите
7. Лихва по рефинансирането на търговските банки от централната банка
8. Междубанкова лихва
9. Лихва по влоговете
10. Фиксирани (постоянни) лихвени проценти
11. Плаващи (променливи) лихвени проценти
12. Номинален лихвен процент
13. Реален лихвен процент
14. Проста лихва
15. Сложна лихва
16. Декурзивна лихва
17. Антиципативна лихва
18. Годишна ефективна лихва
19. Сконто
20. Главница
21. Анюитет
22. ЛЕОНИА
23. LIBOR
24. PRIME RATE